തിരഞ്ഞെടുപ്പില് മത്സരിക്കണോ,പാര്ട്ടിക്ക് നല്കണം 11,000 രൂപ സ്ഥാനാര്ത്ഥിത്വം ഗൗരവമായെടുക്കാത്തവരെ ഒഴിവാക്കാനെന്ന് ന്യായീകരണം ലക്നൗ: അടുത്തവര്ഷം നടക്കാനിരിക്കുന്ന ഉത്തര്പ്രദേശ് തിരഞ്ഞെടുപ്പില് മത്സരിക്കാന് ആഗ്രഹിക്കുന്നവര്, അപേക്ഷയ്ക്കൊപ്പം 11,000 രൂപയും നിക്ഷേപിക്കണമെന്ന് കോണ്ഗ്രസ്. സ്ഥാനാര്ത്ഥിത്വം ഗൗരവമായെടുക്കാത്തവരെ പുറന്തള്ളാനുള്ള തന്ത്രമാണിതെന്നാണ് വിശദീകരണം. ഈമാസം 25നകം അപേക്ഷയും പണവും നല്കണമെന്ന് ഉത്തര്പ്രദേശ് കോണ്ഗ്രസ് അദ്ധ്യക്ഷന് അജയ് കുമാര് ലല്ലു പുറത്തിറക്കിയ കുറിപ്പില് പറയുന്നു. കഴിഞ്ഞ ആഴ്ച പ്രിയങ്ക ഗാന്ധിയുടെ നേതൃത്വത്തില് തിരഞ്ഞെടുപ്പ് പ്രമാണിച്ച് ദ്വിദിന ക്യാമ്ബ് നടത്തിയിരുന്നു. ഇതിന് പിന്നാലെയാണ് കോണ്ഗ്രസ് സ്ഥാനാര്ത്ഥികളെ ക്ഷണിച്ചത്. ഇക്കുറി പ്രിയങ്കാഗാന്ധിയെ മുന്നിറുത്തി ഒറ്റയ്ക്ക് തിരഞ്ഞെടുപ്പിനെ നേരിടാനാണ് ശ്രമം. പ്രിയങ്കയുടെ നേതൃത്വത്തില് കഴിഞ്ഞ ഏതാനും വര്ഷങ്ങളായി നടത്തിയ പ്രവര്ത്തനം ഗുണം ചെയ്യുമെന്നാണ് പ്രതീക്ഷ. കഴിഞ്ഞ തിരഞ്ഞെടുപ്പില് എസ്.പിയുമായി സഖ്യം ചേര്ന്ന് മത്സരിച്ച കോണ്ഗ്രസിന് ഏഴ് സീറ്റാണ് ലഭിച്ചത്.